b'\n_START_ARTICLE_\nIlmajoen seurakunta\n_START_SECTION_\nHistoriaa\n_START_PARAGRAPH_\nIlmajoen seurakunnan alue kuului alun alkaen muun suomenkielisen Etel\xc3\xa4-Pohjanmaan tavoin suureen Kyr\xc3\xb6njoensuun/Pohjankyr\xc3\xb6n em\xc3\xa4seurakuntaan, jonka keskus oli nykyinen Isokyr\xc3\xb6. Sen yhteyteen perustettiin Ilmajoen kappeliseurakunta vuonna 1516, jolloin Suomen viimeinen katolinen piispa Arvid Kurki vihki k\xc3\xa4ytt\xc3\xb6\xc3\xb6n Ilmajoen ensimm\xc3\xa4isen kirkon Pyh\xc3\xa4n Annan ja apostoli Jaakobin kunniaksi. Omaksi kirkkoherrakunnakseen eli itsen\xc3\xa4iseksi seurakunnaksi Ilmajoki erotettiin jo vuonna 1532. L\xc3\xa4hes kaikki ymp\xc3\xa4rist\xc3\xb6n seurakunnat ovat vuosikymmenten saatossa eronneet Ilmajoen em\xc3\xa4seurakunnasta. Ilmajoen kunnallishallinto erotettiin seurakunnasta vuonna 1866.'